A BIZOTTSÁG (EU) 2022/1346 RENDELETE

(2022. augusztus 1.)

a 396/2005/EK európai parlamenti és tanácsi rendelet II. és III. mellékletének az egyes termékekben, illetve azok felületén található 1,4-dimetil-naftalin, 8-hidroxikinolin, pinoxaden és valifenalát megengedett szermaradék-határértéke tekintetében történő módosításáról

(EGT-vonatkozású szöveg)

AZ EURÓPAI BIZOTTSÁG,

tekintettel az Európai Unió működéséről szóló szerződésre,

tekintettel a növényi és állati eredetű élelmiszerekben és takarmányokban, illetve azok felületén található megengedett növényvédőszer-maradékok határértékéről, valamint a 91/414/EGK tanácsi irányelv módosításáról szóló, 2005. február 23-i 396/2005/EK európai parlamenti és tanácsi rendeletre (1) és különösen annak 14. cikke (1) bekezdésének a) pontjára és 49. cikkének (2) bekezdésére,

mivel:

(1) Az 1,4-dimetil-naftalin, a 8-hidroxikinolin, a pinoxaden és a valifenalát tekintetében alkalmazandó szermaradék-határértékeket (a továbbiakban: MRL-ek) a 396/2005/EK rendelet III. mellékletének A. része állapította meg.

(2) Az 1,4-dimetil-naftalin tekintetében érvényes MRL-ekkel kapcsolatban az Európai Élelmiszerbiztonsági Hatóság (a továbbiakban: Hatóság) a 396/2005/EK rendelet 12. cikke (1) bekezdésének megfelelően indokolással ellátott véleményt (2) adott ki. Ebben a Hatóság az állati eredetű termékek esetében a szermaradék-meghatározás módosítását javasolta. A Hatóság úgy ítélte meg, hogy mivel az 1,4-dimetil-naftalin természetesen előfordulhat növényi termékekben, a növényi eredetű termékek esetében nem helyénvaló az MRL-t a meghatározási határban megállapítani. Arra a következtetésre jutott, hogy nem áll rendelkezésre elegendő adat a növényi termékek kapcsán (a burgonya kivételével) és hiányoznak bizonyos adatok a burgonya és az állati eredetű termékek tekintetében, és hogy a kockázatkezelők részéről további vizsgálatra van szükség. Mivel nem merül fel a fogyasztókat érintő kockázat, az alkalmazandó MRL-eket a 396/2005/EK rendelet II. mellékletében kell megállapítani. A növényi eredetű termékekre (a burgonya kivételével) vonatkozó MRL-eket a jelenleg rendelkezésre álló ellenőrzési adatok alapján kell megállapítani. A burgonyára és az állati eredetű termékekre vonatkozó MRL-eket a Hatóság által meghatározott szinten kell megállapítani. Valamennyi fent említett MRL felülvizsgálatra kerül az e rendelet kihirdetését követő két éven belül rendelkezésre álló információk figyelembevételével.

(3) A 8-hidroxikinolin tekintetében érvényes MRL-ekkel kapcsolatban az Európai Élelmiszerbiztonsági Hatóság (a továbbiakban: Hatóság) a 396/2005/EK rendelet 12. cikke (1) bekezdésének megfelelően indokolással ellátott véleményt (3) adott ki a Bizottság és a tagállamok számára. A Hatóság arra a következtetésre jutott, hogy a hiányzó adatok miatt az elvégzett fogyasztói kockázatértékelés csupán tájékoztató jellegű, és ezért azt javasolta, hogy az összes MRL-t a kimutatási határérték szintjén határozzák meg vagy tartsák fenn. Mivel nem merül fel a fogyasztókat érintő kockázat, az alkalmazandó MRL-eket a 396/2005/EK rendelet II. mellékletében kell megállapítani.

(4) A pinoxaden tekintetében érvényes MRL-ekkel kapcsolatban az Európai Élelmiszerbiztonsági Hatóság (a továbbiakban: Hatóság) a 396/2005/EK rendelet 12. cikke (1) bekezdésének megfelelően indokolással ellátott véleményt (4) adott ki a Bizottság és a tagállamok számára. A Hatóság a szermaradék-meghatározás módosítását javasolta. A Hatóság az árpa, a rozs és a búza tekintetében meghatározott MRL-ek csökkentését ajánlotta. A Hatóság megállapította, hogy az állati eredetű termékek tekintetében meghatározott MRL-ekkel kapcsolatban bizonyos információk nem állnak rendelkezésre, ezért a kockázatkezelők részéről további vizsgálatra van szükség. Az állati eredetű termékekre vonatkozó MRL-eket felül kell vizsgálni az e rendelet kihirdetését követő két éven belül rendelkezésre álló információk figyelembevételével. Mivel nem merül fel a fogyasztókat érintő kockázat, az MRL-eket a 396/2005/EK rendelet II. mellékletében a jelenleg érvényes, illetve a Hatóság által megállapított szinten indokolt rögzíteni.

(5) A valifenalát tekintetében érvényes MRL-ekkel kapcsolatban az Európai Élelmiszerbiztonsági Hatóság (a továbbiakban: Hatóság) a 396/2005/EK rendelet 12. cikke (1) bekezdésének megfelelően indokolással ellátott véleményt (5) adott ki a Bizottság és a tagállamok számára. Ebben a Hatóság az állati eredetű termékek esetében a szermaradék-meghatározás módosítására tett javaslatot. A Hatóság a vöröshagymára, a salottahagymára és a padlizsánra/tojásgyümölcsre vonatkozó MRL-ek csökkentését javasolta. Más termékek esetében a Hatóság a jelenlegi MRL-ek emelését vagy változatlanul hagyását szorgalmazta. A paradicsomra vonatkozó MRL kapcsán a Hatóság azt állapította meg, hogy bizonyos információk nem állnak rendelkezésre, és a kockázatkezelők részéről további vizsgálatra van szükség. A paradicsomra vonatkozó MRL-eket felül kell vizsgálni. A felülvizsgálat figyelembe fogja venni az e rendelet kihirdetését követő két éven belül rendelkezésre álló információkat. Mivel nem merül fel a fogyasztókat érintő kockázat, az MRL-eket a 396/2005/EK rendelet II. mellékletében a jelenleg érvényes, illetve a Hatóság által megállapított szinten indokolt rögzíteni.

(6) Azon termékek tekintetében, amelyeken a szóban forgó növényvédő szer használata nem engedélyezett, és amelyekre vonatkozóan nincs hatályban import tűréshatár vagy CXL (a Codex által meghatározott maximális szermaradék-határérték), az MRL-eket az adott kimutatási határértéknek megfelelő szinten vagy a 396/2005/EK rendelet 18. cikke (1) bekezdésének b) pontja szerinti alapértelmezett értéken kell megállapítani.

(7) A Bizottság konzultált az Európai Unióban növényvédő szerek maradékanyagaival foglalkozó referencialaboratóriumokkal arról, hogy szükséges-e az egyes kimutatási határértékek kiigazítása. Ezek a laboratóriumok az e rendelet hatálya alá tartozó valamennyi anyag tekintetében olyan termékspecifikus kimutatási határértékeket javasoltak, amelyek analitikailag megvalósíthatók.

(8) Az MRL-ek e rendeletben javasolt módosításai a Hatóság indokolással ellátott véleményein alapulnak, és figyelembe veszik a 396/2005/EK rendelet 14. cikkének (2) bekezdésében felsorolt, az e rendelet hatálya alá tartozó egyes anyagok tekintetében releváns tényezőket.

(9) A Bizottság a Kereskedelmi Világszervezeten keresztül kikérte az Unió kereskedelmi partnereinek véleményét az új MRL-ekről, és figyelembe vette hozzászólásaikat.

(10) A 396/2005/EK rendeletet ezért ennek megfelelően módosítani kell.

(11) A termékek zavartalan forgalmazása, feldolgozása és fogyasztása érdekében e rendeletben átmeneti intézkedésekről kell rendelkezni azon termékek kapcsán, amelyeket az MRL-ek módosítását megelőzően állítottak elő, és amelyekkel kapcsolatban igazolt, hogy a fogyasztók magas szintű védelme továbbra is biztosított.

(12) A módosított MRL-ek érvénybe lépése előtt elegendő időt kell biztosítani arra, hogy a tagállamok, a harmadik országok és az élelmiszer-vállalkozók felkészülhessenek az MRL-ek módosulásából fakadó új követelmények teljesítésére.

(13) Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,

ELFOGADTA EZT A RENDELETET:

1. cikk A 396/2005/EK rendelet II. és III. melléklete e rendelet mellékletének megfelelően módosul.

2. cikk Az Unióban 2023. február 22. előtt előállított vagy oda ezen időpontot megelőzően behozott termékekre a 396/2005/EK rendelet továbbra is az e rendeletben szereplő módosítások nélkül alkalmazandó.

3. cikk Ez a rendelet az Európai Unió Hivatalos Lapjában való kihirdetését követő huszadik napon lép hatályba. Ezt a rendeletet 2023. február 22-től kell alkalmazni.

Ez a rendelet teljes egészében kötelező és közvetlenül alkalmazandó valamennyi tagállamban. Kelt Brüsszelben, 2022. augusztus 1-én. a Bizottság részéről az elnök Ursula VON DER LEYEN

(1) HL L 70., 2005.3.16., 1. o.

(2) Európai Élelmiszerbiztonsági Hatóság; Reasoned Opinion on the review of the existing maximum residue levels for 1,4-dimethylnaphthalene according to Article 12 of Regulation (EC) No 396/2005. EFSA Journal 2021;19(5):6597.

(3) Európai Élelmiszerbiztonsági Hatóság; Reasoned opinion on the review of the existing maximum residue levels for 8-hydroxyquinoline according to Article 12 of Regulation (EC) No 396/2005. EFSA Journal 2021;19(4):6566.

(4) Európai Élelmiszerbiztonsági Hatóság; Reasoned opinion on the review of the existing maximum residue levels for pinoxaden according to Article 12 of Regulation (EC) No 396/2005. EFSA Journal 2021;19(3):6503.

(5) Európai Élelmiszerbiztonsági Hatóság; Reasoned opinion on the review of the existing maximum residue levels for valifenalate according to Article 12 of Regulation (EC) No 396/2005. EFSA Journal 2021;19(5):6591.